Kommissionens forordning (EF) nr. 48/2003

af 10. januar 2003

om bestemmelser for blandinger af friske frugter og grøntsager af forskellige arter i samme salgspakning

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2200/96 af 28. oktober 1996 om den fælles markedsordning for frugt og grøntsager(1), senest ændret ved forordning (EF) nr. 545/2002(2), særlig artikel 2, stk. 2, og

ud fra følgende betragtninger:

(1) Pakninger med forskellige arter af frugter og grøntsager finder stadig større udbredelse på markedet og imødekommer nogle forbrugeres ønsker.

(2) Loyal forretningspraksis kræver, at friske frugter og grøntsager, der sælges i samme emballage, er af samme kvalitet. Den ensartede karakter af produkter, der ikke er fastsat normer for i EU, kan sikres ved anvendelse af generiske bestemmelser i andre tilfælde.

(3) Handelsnormerne indeholder bestemmelser om mærkning af pakninger med frugt og grøntsager. For så vidt angår blandinger af frugt og grøntsager af forskellige arter i pakninger, bør der vedtages mærkningsbestemmelser, som er forenklede i forhold til bestemmelserne i normerne, for at tage hensyn til den disponible plads på etiketten. For at undgå, at forbrugerne vildledes, bør det dog fastsættes, at de samme oplysninger skal anføres for produkter både med og uden handelsnormer.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Friske Frugter og Grøntsager -

UDSTEDT FØLGENDE FORORDNING:

Artikel 1

Salgspakninger med friske frugter og grøntsager af nettovægt på 3 kg og derunder kan indeholde blandinger af friske frugter og grøntsager af forskellige arter, såfremt:

a) produkterne er ensartede, hvad kvalitet angår, og hver art opfylder normerne, jf. artikel 2

b) etiketten er forsynet med en passende mærkning, jf. artikel 3

c) blandingen ikke vildleder køberne.

Artikel 2

Produkterne i de i artikel 1 nævnte blandinger skal være af samme kvalitetsklasse (klasse I, klasse II eller klasse Ekstra, hvis der findes en klasse Ekstra, for hvert produkt i blandingen).

Hvis blandinger indeholder frugter og grøntsager, der ikke er fastsat EF-handelsnormer for, skal produkterne kunne klassificeres i samme klasse ifølge bestemmelserne i bilaget.

Artikel 3

Mærkningen af de i artikel 1 nævnte salgspakninger og/eller hver af de kasser, som de er pakket i, omfatter mindst følgende oplysninger:

a) Pakker og/eller afsender: navn og adresse eller et af en officiel myndighed udstedt eller anerkendt mærke. Hvis der anvendes et mærke, skal påskriften "pakker" og/eller "afsender" (eller den dertil svarende forkortelse) anføres i nærheden af mærket.

b) Navn på hvert produkt/hver art, der findes i pakningen.

c) Sortsnavn eller handelstype for hvert af de produkter, der indgår i blandingen, og som ifølge EU's handelsnormer er påkrævet for ikke blandede produkter.

d) Oprindelsesland for hvert produkt i pakningen. Oplysningen anføres i umiddelbar nærhed af navnet på de tilsvarende produkter.

e) Kvalitetsklasse.

For frugter og grøntsager med EF-handelsnormer anføres disse oplysninger i stedet for oplysningerne i de pågældende handelsnormer.

Artikel 4

Denne forordning træder i kraft på tyvendedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 10. januar 2003.

På Kommissionens vegne

Franz Fischler

Medlem af Kommissionen

(1) EFT L 297 af 21.11.1996, s. 1.

(2) EFT L 84 af 28.3.2002, s. 1.

BILAG

Bestemmelser om kvaliteten af produkter, for hvilke der ikke gælder EF-handelsnormer

Mindstekrav til kvalitet

Generelt for klasserne gælder under hensyn til tolerancer (se nedenfor), at produkterne skal være:

- hele

- sunde. Produkter, der er angrebet af råd eller er forringet i en sådan grad, at de er uegnet til konsum, udelukkes

- rene, praktisk taget fri for synlige fremmedlegemer

- praktisk taget fri for skadedyr

- praktisk taget fri for skadedyrsangreb

- fri for unormal ydre fugtighed

- fri for fremmed lugt og/eller smag.

Klasse Ekstra

Produkter i denne klasse skal være af fineste kvalitet. De skal fremvise artens og/eller handelstypens karakteristiske form, udseende, udvikling og farve.

De må ikke udvise fejl, bortset fra meget små overfladefejl, som ikke forringer helhedsindtrykket, kvaliteten, holdbarheden og præsentationen i emballagen.

Klasse I

Produkter i denne klasse skal være af god kvalitet. De skal fremvise artens og/eller handelstypens karakteristiske form, udseende, udvikling og farve.

Små fejl tillades dog, hvis de ikke forringer helhedsindtrykket, kvaliteten, holdbarheden eller præsentationen i emballagen.

Klasse II

Denne klasse omfatter produkter, som ikke kan placeres i de højere klasser, men som opfylder ovennævnte mindstekrav.

Fejl kan accepteres, hvis produkterne bibeholder deres væsentlige kendetegn med hensyn til kvalitet, holdbarhed og præsentation.

Kvalitetstolerancer

Kvalitetstolerancer er tilladt i hver pakning af produkter, der ikke opfylder kravene til den angivne klasse.

- Klasse Ekstra

5 % efter antal eller vægt af produkter, der ikke opfylder kravene til klassen, men som opfylder kravene til klasse I eller undtagelsesvis falder inden for tolerancerne for denne klasse.

- Klasse I

10 % efter antal eller vægt af produkter, der ikke opfylder kravene til klassen, men som opfylder kravene til klasse II eller undtagelsesvis falder inden for tolerancerne for denne klasse.

- Klasse II

10 % efter antal eller vægt af produkter, der opfylder hverken kravene til klassen eller mindstekravene, bortset fra produkter, der er angrebet af råd eller udviser andre forringelser, som gør dem uegnet til konsum.

Ensartethed

Produkterne skal være ensartede med hensyn til oprindelse, sort, handelstype og kvalitet.